Pirkkalassa asukkaat nousivat kapinaan kotitalojen purkamista vastaan.

Asuntosodan puuhamies ja asukasyhdistyksen puheenjohtaja Harri Aalto ei luovuttanut purkupäätöksen edessä. MINNA JALOVAARA

Hakatie 1:n rivitalot omistava Suomen Vuokrakodit Oy haki Asumisen rahoitus- ja kehittämiskeskus Aralta Arava-rajoitusten vapautusta ennen talojen purkamista. Pirkkalan kunta asettui ”hiljaisesti” purkamisen puolelle, jos Ara puoltaisi aravasopimusten purkua.

1970-luvun lopulla rakennetuissa taloissa asuu 27 perhettä, yli 80 asukasta. Talotoimikunnan puheenjohtaja Harri Aalto lähti viime kesänä asukkaiden kanssa barrikadeille ja ilmoitti, että kuntokartoituksen mukaan talot eivät ole huonokuntoisia. Talotoimikunta lähetti Araan oman näkemyksensä kotitalojensa kunnosta ja toivoi, että Ara ottaa huomioon heidän selvityksensä ennen purkupäätöksen tekoa.

Asukkaiden mielestä taustalla oli vain bisnes: sanoa asukkaat irti, purkaa vanhat talot ja rakentaa osaketaloja tilalle hyvälle paikalle.

Nyt Ara on antanut asiasta päätöksen, jonka mukaan talot saavat jäädä ja asukkaat asua asunnoissaan ainakin vuoteen 2039 asti. Ara luokitteli talot päätöksen yhteydessä tyydyttävän kuntoisiksi.

– Kannatti nousta vastakarvaan. Tiesimme, että kotitalomme ovat asumiskunnossa, eivätkä suinkaan purkuvalmiita. Kuntotarkistushan oli tehty vasta 2014, Aalto sanoo.

Talotoimikunnan lisäselvitykset talojen kunnosta saivat aikaan Aran päätöksen, joka nyt velvoittaa omistajayhtiötä korjaustöihin. Omistajayhtiön mielestä talojen kunnostaminen olisi ollut kallis vaihtoehto.

Ara oli lopulta kuitenkin korjaamisen kannalla, ja se pitää tehdä vuoteen 2022 mennessä. Talojen korjaaminen maksaa 860 000 euroa.

– Korjaamiskustannukset jäävät alle puoleen uudisrakentamisesta. Talojen omistajayhtiöllä oli unelma myydä tontit kovan rahan taloille ja tehdä rahaa, Aalto sanoo.

Vuokratalot omistavan Suomen Vuokratalot Oy:n toimitusjohtaja Joonas Auttila ei halunnut vastata keskiviikkona Iltalehden kysymyksiin eikä kommentoida asiaa.